Hofsaak oor sigaretverkope nou Woensdag aangehoor(Foto: pixabay) Die Fair Trade Independent Tobacco Association (Fita SA) se hofsaak oor die opheffing van die verbod op die verkoop van tabakprodukte gaan Woensdag in die hooggeregshof in Pretoria aangehoor word. Fita SA het Maandag gesê die hof gaan Dinsdag die argumente van die betrokke partye oorweeg. Die saak word dan Woensdag aangehoor. Die saak sou aanvanklik Dinsdag en Woensdag aangehoor word, maar is nou met ŉ dag uitgestel. Volgens Fita SA is hy, ten spyte van die duisende dokumente wat die staat ingedien het, gereed om met die saak voort te gaan. Fita SA het met die instel van vlak 4 van die afsondering in hofstukke aangevoer die verbod op die verkoop van tabakprodukte was nooit regmatig om mee te begin nie en het vir ŉ dringende bevel gevra dat die besluit daaroor omgekeer word. Die organisasie het ook redes by die minister van samewerkende regering en tradisionele sake, Nkosazana Dlamini-Zuma, vir die besluit geëis. Maroela Media het vroeër berig Dlamini-Zuma het dié redes twee weke gelede in hofstukke van sowat 4 000 bladsye uitgestippel. Die DA-leier John Steenhuisen het gesê die meeste van die voorleggings in die hofstukke het niks met sigarette of tabak uit te waai nie en die teenkanting teen sigaretverkope blyk ŉ fraksie te wees van dít wat die minister aangevoer het. Steenhuisen het aangevoer dat Dlamini-Zuma vir Suid-Afrikaners gelieg het oor die regverdiging van die voortgesette verbod. Intussen het British American Tobacco (Batsa), Japan Tobacco International SA (JTI) en agt ander groepe met ŉ belang in die bedryf verlede Maandag ook hofstukke op die regering beteken waarin die Kaapstadse hooggeregshof gevra word om die voortgesette verbod op die verkoop van tabakprodukte tersyde te stel.